Loschbur-Mann

Loschbur-Mann ginn déi stierflech Iwwerreschter vun engem Mënsch genannt, déi de 7. Oktober 1935 bei Reiland am Dall vun der Schwaarzer Iernz, ënner engem Abri sous roche fonnt goufen, wou e begruewe gi war.

Wéinst dem Lëschburbaach niewendrun krut en den Numm Loschbur-Mann oder Loschbur-Mënsch (och alt als Loeschbour oder Loschbour geschriwwen). D'Graf gouf vum Charles Weber (1886-1946) entdeckt, deen zesumme mam Nicolas Thill a Marcel Heuertz am Mëllerdall no prehistoresche Spuere gesicht huet.

D'Skelett dat fonnt gouf, louch ausgestreckt um Réck an d'Féiss hunn no bannen, a Richtung vun der Hiel, gewisen. D'Knéie ware liicht ugezunn, d'Ënneräerm ware gefaalt a louche gekräizt um Thorax. Et louch ënner enger roudelzeger Plack (Deckel?) an et goufen och zwee Fragmenter vun Auerochs-Rëpper (Fleeschaffer?) an e klenge ronne Silex (Viatikum?) fonnt, wat alles dorop hiweist, datt et e fräiwëllegt Begriefnis war. De Verstuerwene war e robusten, erwuessene Mann, mat enger staarker Muskulatur. E war 1,60 Meter grouss an hat e Gewiicht vun tëscht 58 an 62 kg. De Loschbur-Mann huet viru ronn 8000 Joer gelieft a wéi e gestuerwen ass, war en tëscht 34 a 47 Joer al. Hien hat donkel Hoer (brong oder schwaarz) a blo Aen. Dat konnt bei enger Analys vun der DNA festgestallt ginn, vun där Spueren an engem Bakzant konnten isoléiert ginn."Le «premier Luxembourgeois» a livré plus de secrets que prévu: Le nouveau visage de l'homme de Loschbour." wort.lu, publié le mercredi 17 septembre 2014 à 19:00.

Déi dräi Fuerscher, de Jean-Michel Guinet an den Dominique Delsate vum Naturmusée an de Foni Le Brun-Ricalens vum Centre national de recherche archéologique (CNRA), hu bei engem gréisseren internationale Projet matgeschafft, bei deem et drëms goung erauszefannen, vu wou a wéini d'Virfare vun den Europäer hierkéimen. Bis dohi war gewosst, datt zanter ongeféier 45.000 Joer Jeeër a Sammler, déi vu Klengasien hierkomm waren, do gelieft hunn, an eng zweet "Well" vu Mënschen aus Mesopotamie viru ronn 7.000 Joer derbäikoumen, déi Akerbau kannt a praktizéiert hunn. D'Gen-Analys vu verschiddene Skeletter huet elo gewisen, datt duerno nach eng drëtt Grupp derbäikoum, déi aus dem nërdlechen euroasiatesche Raum hierkoum. Beim Loschbur-Mann konnte keng Spuere vun där Grupp a senge Genen nogewise ginn.Paul Rincon: "Europeans drawn from three ancient 'tribes'." bbc.co.uk, 17 September 2014 Last updated at 17:46 GMT. D'Resultater vun där Fuerschung goufen am September 2014 an der Zäitschrëft Nature publizéiert."Ancient human genomes suggest three ancestral populations for present-day Europeans." Nature 513, 409–413 (18 September 2014).

Mëttlerweil goufen an den Archive vun der deemoleger Loschbur-Ausgruewung d'Iwwerreschter vun enger erwuessener Fra fonnt, déi 1000 Joer méi al ass wéi de Loschbur-Mann an domat ëm 9000 Joer al ass. Domat huet 2015 de Loschbur-Mann säin Titel als "eelste Lëtzebuerger" un d'Loschbur-Fra verluer.

 Konservéierung 
D'Skelett vum Loschbur-Mann ass - bis op de Schiedel - am Naturmusée ausgestallt. De Kapp, deen do läit, ass eng Kopie; d'Original gëtt an engem Coffre-fort versuergt. Am Nationalmusée um Fëschmaart an zu Iechternach am Musée Hihof si jee eng Kopie vum Skelett ausgestallt.Irina Figut: "Loschbour-Mann: Ein Fund, der Luxemburgs Geschichte neu schrieb." wort.lu, 07.10.2025.

 Kuckt och 
 Lëscht vun den Ausgruewungen an archeologesche Plazen zu Lëtzebuerg

Literatur
 Lazaridis, J. et al., 2014. Ancient human genomes suggest three ancestral populations for present-day Europeans. Nature 513: 409-413. [Den Artikel huet 104 Auteuren, dorënner déi zwéi lëtzebuergesch Fuerscher J.-M. Guinet an D. Delsate].
 Paulke, Matthias, 2019: Archäologischer Rundgang durch Luxemburg. Luxemburg, S. 72-73.

 Um Spaweck 

 Animatioun iwwer de Loschbur-Mann op youtube.com
 So sah der "Mann von Loschbour" aus, wort.lu 17. 9. 2014.
 Irina Figut, Entdeckung vor 90 Jahren, Hintergrund, Loschbour-Mann: Ein Fund, der Luxemburgs Geschichte neu schrieb, wort.lu [€], 02.11.2025, gekuckt den 03.11.2025

Kategorie:Gebuer (6. Joerdausend v. Chr.)
Kategorie:Gestuerwen (6. Joerdausend v. Chr.)
Kategorie:Gemeng Hiefenech
Kategorie:Archeologesch Plazen zu Lëtzebuerg
Kategorie:Persoune mat onbekannter Identitéit